Otaboy Eshonov
Otaboy Eshonov (1916-yil 15-mart, Toshkent, Turkiston general-gubernatorligi, Rossiya imperiyasi – 1990-yil 2-oktyabr) – huquqshunos olim, Oʻzbekiston Fanlar akademiyasi muxbir aʼzosi (1960), Oʻzbekistonda xizmat koʻrsatgan fan arbobi (1966), yuridik fanlari doktori (1950), professor (1951). OʻzSSR MIK huzuridagi Sovet qurilishi va huquqi institutini tugatgan (1936). Toshkent yuridik institutida aspirant (1936—1939), assistent, katta oʻqituvchi (1939—1943), dotsent (1943—1945), davlat va huquq kafedrasi mudiri (1954—1955). Oʻzbekiston Fanlar akademiyasi Tarix va arxeologiya (1945—1951), Iqtisodiyot institutlarida (1951—1952) boʻlim mudiri, OʻzSSR Ministrlar Soveti fan, madaniyat va maorif boʻlimi mudiri (1953—1954), Oʻrta Osiyo universitetida kafedra mudiri (1955—1958). Oʻzbekiston Fanlar akademiyasi Falsafa va huquq institutida direktor oʻrinbosari (1958—1959), direktor (1959—1961), sektor mudiri (1961-yildan). Ilmiy va pedagogik faoliyati huquqshunoslik va davlatshunoslikni oʻrganishga bagʻishlangan. Eshonov bir necha darslik va oʻquv qoʻllanmalarining muallifi. Shuningdek, uning bevosita rahbarligida Fayzulla Xoʻjayevning 3 jildli Tanlangan asarlari nashr etilgan (1976—1980). Eshonov Buxoro xonligining 19-asr oxiri – 20-asr boshlaridagi ijtimoiy-siyosiy tuzilishi, BXSR davlat va huquq tarixini tadqiq qilgan. Buxoro shahridagi koʻchalarning biriga Eshonov nomi berilgan.